சோனாலி குகா

சோனாலி குகா (Sonali Guha)(பிறப்பு: திசம்பர் 27, 1968) மேற்கு வங்காள மாநிலத்தைச் சேர்ந்த ஓர் இந்திய அரசியல்வாதி ஆவார். குகா பாரதிய ஜனதா கட்சியினைச் சார்ந்தவர். இவர் சட்காச்சியா சட்டமன்றத் தொகுதியிலிருந்து மேற்கு வங்கச் சட்டமன்றத்திற்கு நான்கு முறை சட்டமன்ற உறுப்பினராகத் தேர்ந்தெடுக்கப்பட்டவர். இவர் திரிணாமுல் காங்கிரசு உறுப்பினராக மேற்கு வங்கச் சட்டமன்றத்தின் முதல் பெண் துணைச் சபாநாயகராகச் செயல்பட்டார். பின்னர் 2021 சட்டமன்றத் தேர்தலில் இவருக்குப் போட்டியிட வாய்ப்பு மறுக்கப்பட்டதை அடுத்து பாரதிய ஜனதா கட்சியில் சேர்ந்தார். மேற்கு வங்கச் சட்டமன்றத் தேர்தல் 2021 முடிவுகளுக்குப் பிறகு இவர் மீண்டும் தாய்க் கட்சியில் சேர ஆர்வமாக உள்ளார்.

 இளமையும் கல்வியும் 
சோனாலி குகா 1968-ஆம் ஆண்டு திசம்பர் 27ஆம் தேதி கொல்கத்தாவில் பிறந்தார். இவர் கொல்கத்தா பல்கலைக்கழகத்தில் பயின்றார். சாருசந்திரா கல்லூரியில் அறிவியலில் பட்டம் பெற்றார்.

 அரசியல் வாழ்க்கை 
குகா இளம் வயதிலேயே அரசியலில் ஈடுபட்டார். மம்தா பானர்ஜியின் நெருங்கிய உதவியாளராக இருந்தார். 2001 மற்றும் 2003-க்கு இடையில், மம்தா பானர்ஜியின் அறிவுறுத்தலின் பேரில், டோலியின் நுல்லா மற்றும் கோபிந்தாபூர் தொடருந்து குடியிருப்புப்  பகுதிகளிலிருந்து வெளியேற்றப்பட்ட ஆக்கிரமிப்புகாரர்களின் பாதுகாப்பில் தலையிட்டார்.

குகா முதன்முதலில் மேற்கு வங்கச் சட்டமன்றத்திற்கு 2001-ஆம் ஆண்டு சத்காச்சியா சட்டமன்றத் தொகுதியிலிருந்து அகில இந்திய திரிணாமுல் காங்கிரசு சார்பில் போட்டியிட்டுத் தேர்ந்தெடுக்கப்பட்டார். இவர் இந்தியப் பொதுவுடமைக் கட்சி வேட்பாளர் கோகுல் பைராகியை சுமார் 6,000 வாக்குகள் வித்தியாசத்தில் தோற்கடித்தார். 1977 முதல் முதல்வர் ஜோதி பாசு ஐந்து முறை இந்தத் தொகுதியை வகித்து வந்ததால் இவரது வெற்றி குறிப்பிடத்தக்கதாக இருந்தது. ஆனால் உடல்நலக் காரணங்களுக்காக 2001 தேர்தலில் போட்டியிட வேண்டாம் என்று பாசு முடிவு செய்தார்.

2006 சட்டமன்றத் தேர்தலில் குகா, இந்தியப் பொதுவுடமைக் கட்சி (மார்க்சிஸ்ட்) வேட்பாளர் கபிதா காயலை சுமார் 6,000 வாக்குகள் வித்தியாசத்தில் தோற்கடித்தார். மேற்கு வங்க சட்டமன்றத்தின் முதல் பெண் துணை சபாநாயகராக இவர் தேர்ந்தெடுக்கப்பட்டார்.

குகா 2011-ஆம் ஆண்டு மேற்கு வங்க சட்டமன்றத்திற்கு மீண்டும் தேர்ந்தெடுக்கப்பட்டார். இந்த முறை இவரது எதிர் போட்டியாளர் இந்தியப் பொதுவுடமைக் கட்சி (மார்க்சிஸ்ட்) வேட்பாளர் பருண் நாசுகர் ஆவார். இவரை சுமார் 18,000 வாக்குகள் வித்தியாசத்தில் தோற்கடித்தார்.

2016 சட்டமன்றத் தேர்தலில், குகா நான்காவது முறையாக சத்காச்சியா சட்டமன்றத் தேர்தலில் வென்றார். இந்தியப் பொதுவுடமைக் கட்சி (மார்க்சிஸ்ட்) வேட்பாளர் பரமிதா கோசை சுமார் 17,500 வாக்குகள் வித்தியாசத்தில் தோற்கடித்தார்.

 தனிப்பட்ட வாழ்க்கை 
குகா பார்த்தா போசை மணந்தார். இத்தம்பதியருக்கு ஒரு மகள் உள்ளார்.

 மேற்கோள்கள் 

பகுப்பு:மேற்கு வங்காளத்தைச் சேர்ந்த பாரதிய ஜனதா கட்சி அரசியல்வாதிகள்
பகுப்பு:1968 பிறப்புகள்
பகுப்பு:அகில இந்திய திரிணாமுல் காங்கிரசு அரசியல்வாதிகள்
பகுப்பு:வாழும் மக்கள்